  Анжелика Тихонова корреспондент 4-тӥ коньывуонлы лыдпусъёсъя, Удмуртиын 140 сюрс 196 улӥсьёс пуэдлэсь прививка пуктӥзы ни. Со сярысь Роспотребнадзорлэн элькунъя управлениезлэн пресс-службаез ивортӥз. Федерал коньдэт чотын вакцинаез 130 сюрс 50 пиналъёслы (планлэсь 53,5 процентэзлы) но нылпи ваёно 999 нылкышноослы (планлэсь 50 процентэзлы) пуктӥзы. Со сяна, элькун коньдэтысь уксё висъямлы луыса 18 арессэс ортчем 9 сюрс 147 муртэз вакцинировать каризы. Нылпиос пӧлын прививка пуктылон уж тужгес ӝог Пичи Пурга ёросын мынэ (планлэн 89 процентэз быдэстэмын ини), Кияса ёросын (88 процентэз), Вавож ёросын (87 процентэз), Грак ёросын (87 процентэз). Нош бере кылисьёс пӧлын Юкаменск ёрос но Глазкар но Вотка – ужъёссы 30,5 процентлы быдэстэмын Вакцинаез дунтэк басьтыны быгато:  6 толэзьысен нылпиос;  1-11 классын дышетскисьёс;  ӧнер но вылӥ дышетсконниосын тодон-валан люкасьёс;  эм, дышетон, транспорт, коммунальной удысъёсын ужась мӧйыос;  нылпи ваёно нылкышноос;  60 арессэс ортчем арлыдоос; службазэс нуыны дасяськись егитъёс;  хронической висёнъёсын курадӟисьёс. Прививка пуктыны тужгес тупась дыр куарусёнысен шуркынмонозь луэ Роспотребнадзорлэн элькунъя управлениез пусъе, вакцинация пудлэсь утиськыны тужгес умой амал луэ. Кылем арлы йылпумъянъёсъя, прививкаез пуктэм адямиос пӧлын секытэн висён учыръёс пусъемын ӧй вал. Тегъёс: Тазалык Ижкар Удмуртия пуэд прививка  